Panevėžio siaurojo geležinkelio depas

Panevėžio siaurojo geležinkelio depas – siaurojo geležinkelio depas, veikiantis Panevėžio geležinkelio stotyje. Pastatytas 1938–1939 m. Depo pastatas (Geležinkelio g. 23, pastatytas 1938 m., unikalus Nr. ) priklauso kultūros paveldui. Išlikę autentiški riedmenų priežiūros įrenginiai, kalvės reikmėnys (dumplės, žaizdras, rankiniai kalvystės įrankiai). Depo teritorijoje stovi paminklinis traukinys – lenkiškas garvežys Kp4-708.

 Istorija 

1899 m. nutiestas Panevėžio–Pastovių siaurasis geležinkelis. Panevėžyje buvo įrengtas garvežių depas dviem garvežiams. Po I pasaulinio karo Panevėžio stotyje veikė trečiaeilės remonto dirbtuvės ir depas.LCVA, f. 386, ap. 1, b. 11, l. 98.

XX a. tarpukariu senieji depo ir dirbtuvių pastatai buvo mediniai. 1937–1938 m. tiesiant Panevėžio–Joniškėlio geležinkelį, Panevėžio siaurojo geležinkelio stotis buvo rekonstruota, 1938 m. pastatyti modernūs depo pastatai. Darbams vadovavo inžinierius Jonas Veitas. Naujasis mūrinis depas tiko 8 garvežiams laikyti, dirbtuvėse buvo atliekami remonto darbai.Kaip eina Panevėžio-Joniškėlio geležinkelio statyba. „Lietuvos aidas“, 1938-03-17, psl. 4.

1957–1962 m. senieji Panevėžio depo garvežiai pakeisti rusų gamybos dyzeliniais lokomotyvais, panašiu laikotarpiu rekonstruotas pats depas – čia įrengta lokomotyvų priežiūros ir remonto bazė, įsteigtas vagonų depas su vagonų techninės priežiūros punktu, o pats depas pavadintas Panevėžio stoties šilumvežių-vagonų depu.

1996 m. depas įrašytas į Lietuvos kultūros paveldo registrą. 2001 m. siurblinė privatizuota.

 Architektūra 

Tai trijų sujungų cechų raudonų plytų statinys, sudarantis pusiau uždarą kiemą, ir vagonų remonto cechas. Bendras plotas 4000 m². Išskirtiniai depo langai, jų skaidymo tipas, stačiakampės pleištinės sienų sąramos, riedmenų vartai, gelžbetoninės rėminės konstrukcijos, atvira medinių santvarų stogo konstrukcija, stoglangiai, medinių gegnių profiliuotų galų tipas.

Statant depą šalia iškilo ir vandens bokštas, rytiniame miesto pakraštyje prie Nevėžio – siurblinė, sujungta su bokštu vamzdynu. Šis bokštas nugriautas II pasaulinio karo metais, užėjus sovietams įrengtas laikinas, vėliau pastatytas standartinis. Pirmasis siaurojo geležinkelio vandens bokštas nugriautas 1976 m. tiesiant S. Kerbedžio gatvę. Siurblinė išlikusi iki šių dienų, ji yra prie Nevėžio, žemiau Senamiesčio gatvės.

 Šaltiniai 

Kategorija:Lietuvos geležinkelių depai
Kategorija:Lietuvos kultūros vertybės: depai